Alueiden komitean lausunto aiheesta "Komission tiedonanto - Työn organisoinnin uudistaminen - Myönteinen lähestymistapa muutokseen"

(1999/C 374/08)

ALUEIDEN KOMITEA, joka

ottaa huomioon komitean lausunnon aiheesta "Vihreä kirja - Yhteistyössä työn uudelleenorganisointiin" (CdR 288/97 fin)(1),

ottaa huomioon komitean lausunnon komission tiedonannosta "Sosiaalialan toimintaohjelma vuosiksi 1998-2000" (CdR 277/98 fin)(2),

ottaa huomioon komitean lausunnon aiheesta "Työllisyyspolitiikkaa koskevat suuntaviivat vuonna 1999" (CdR 279/98 fin)(3),

ottaa huomioon komission tiedonannon "Työn organisoinnin uudistaminen - Myönteinen lähestymistapa muutokseen" KOM(1998) 592 lopull,

ottaa huomioon työvaliokunnan perustamissopimuksen 198 c artiklan neljännen kohdan nojalla 15. heinäkuuta 1998 tekemän päätöksen antaa aiheesta lausunto ja sen valmistelu valiokunta 5:n "Sosiaalipolitiikka - Kansanterveys - Kuluttajansuoja - Tutkimus - Matkailu" tehtäväksi,

ottaa huomioon valiokunta 5:n maaliskuun 22. päivänä 1999 hyväksymän lausuntoluonnoksen CdR 48/99 rev. 1, jonka esittelijä oli Martine Buron (F/PSE),

hyväksyi 15. ja 16. syyskuuta 1999 pitämässään 30. täysistunnossa (syyskuun 16. päivän kokouksessa) yksimielisesti seuraavan lausunnon.

1. Johdanto

1.1. Alueiden komitea suhtautuu myönteisesti Euroopan komission tiedonantoon, jonka tarkoituksena on edistää ja vahvistaa työn organisoinnin uudistamiseen liittyvää yhteistyökumppanuutta. Komissio toivoo, että työmarkkinaosapuolet pohtivat tapoja, joilla voidaan parhaiten täydentää työllisyyttä koskevien suuntaviivojen sopeutumiskykypilarin täytäntöönpanoa.

1.2. Alueiden komitea muistuttaa vihreästä kirjasta "Yhteistyössä työn uudelleenorganisointiin" antamastaan lausunnosta, jossa komissiota suositellaan ottamaan huomioon alue- ja paikallisyhteisöjen eri tehtävät:

- työnantajina

- paikalliskehityksen käynnistäjinä

- useiden kansalaisille tarjottavien palveluiden toimittajina.

Näiden kolmen tehtävän yhdistelmä erottaa alue- ja paikallisyhteisöt selvästi yksityisistä yrityksistä, koska niiden oman työn organisoinnin uudistamisen on vastattava kahteen tavoitteeseen: joustavuuden ja turvallisuuden välisen tasapainon turvaaminen alue- ja paikallistason julkisissa palveluissa työskenteleville henkilöille sekä julkisten palveluiden jatkuvuus ja niiden käyttäjien tarpeisiin vastaaminen.

2. Yleistä

2.1. Alueiden komitea on Euroopan komission tavoin vakuuttunut siitä, että työn organisoinnin uudistus on toteutettava lainsäädäntöprosessin sijaan työmarkkinaosapuolten kanssa neuvottelemalla, vaikka lainsäädäntöön voidaankin joutua turvautumaan kunkin jäsenvaltion erilaisesta tilanteesta johtuen. Uusia työn organisointimalleja on kokeiltava eri toimialoilla, koska kullakin näistä on korostetut erityispiirteensä.

Työmarkkinoiden uudistus ja joustavoittaminen tulee joka tapauksessa sisällyttää EU:n yhteisiin oikeuspuitteisiin, joilla varmistetaan työntekijöiden suojelu eri työmuodoissa.

2.2. Alueiden komitea korostaa sitoutuneensa työllisyyspoliittisiin suuntaviivoihin, kuten komitea toteaa vuoden 1999 työllisyyspoliittisia suuntaviivoja koskevasta komission tiedonannosta antamassaan lausunnossa. Komitea muistuttaa, että sopeutumiskyvyn osalta alue- ja paikallisviranomaiset toimivat samalla työmarkkinaosapuolena ja liikkeellepanevana voimana työllisyyden edistämisessä. Viranomaisten on nimittäin edistettävä omien palveluidensa mukautumiskykyä sekä samanaikaisesti tuettava sitä koko paikallisyhteisössä luomalla asianmukaista koulutusta etenkin vaikeimmassa asemassa oleville ryhmille. Alue- ja paikallisviranomaiset täydentävät täten yritysten ajamaa politiikkaa ja muodostavat usein kumppanuussuhteita työvoiman sopeutuvuuden parantamiseksi (etenkin sosiaalisesti syrjäytyneiden kouluttamiseksi ja saamiseksi takaisin yhteiskuntaelämän piiriin). Alueiden komitea toivoo, että Euroopan komissio ottaa tämän alue- ja paikallistason talouselämän tukemiseen tähtäävän näkökohdan huomioon työn organisointia ja sopeutumiskykyä koskevassa tulevassa työskentelyssään.

3. Erityistä

Tiedonannon johdanto

3.1. Komissio korostaa, että työn organisoinnin uudistusprosessin tulee tapahtua tiiviissä yhteistyössä työmarkkinaosapuolten kanssa. Alueiden komitea kehottaa komissiota tunnustamaan alue- ja paikallisviranomaiset työmarkkinaosapuoliksi, vaikka kyseisten viranomaisten asema vaihteleekin Euroopan unionin jäsenvaltiosta toiseen. Niiden asema työnantajina näet riippuu alueyhteisöjen toimivallasta ja juridisesta asemasta. Kaikkien eurooppalaisten alue- ja paikallisviranomaisten tulee kuitenkin voida osallistua työn organisoinnin nykyaikaistamiseen. Alueiden komitea muistuttaa, että alue- ja paikallisviranomaiset osallistuvat jo alakohtaiseen sosiaalidialogiin. Alueiden komitea kehottaa komissiota jatkamaan kyseisen sosiaalidialogin tukemista.

3.2. Komissio korostaa niin ikään, että työmarkkinaosapuolten välisessä yhteistyössä on otettava huomioon talous- ja työllisyyspolitiikka. Alueiden komitea pyytää komissiota ottamaan alue- ja paikallisviranomaiset mukaan eurooppalaisen työllisyyspolitiikan sekä työllisyyttä koskevien suuntaviivojen muotoiluun koordinaation parantamiseksi etenkin työllisyyden alalla. Vuoropuhelun käynnistäminen edellä mainituista suuntaviivoista ja etenkin niiden sopeutuvuudesta turvaisi paremmin Euroopan komission suositusten ja alue- ja paikallisyhteisöjen toimien yhtenäisyyden. Nämä jälkimmäiset ovat jäsenvaltioiden rinnalla tärkeitä toimijoita työllisyyden edistämisessä.

Vihreä kirja

3.3. Alueiden komitea kannattaa Euroopan komission näkemystä, jonka mukaan se ei aio käyttää vihreää kirjaa uuden lainsäädäntöaloitteen perustana määrätäkseen yhden ainoan työn organisointimallin. Kunkin jäsenvaltion ja toimialan konsultaatiomuotoja on kunnioitettava, jotta voidaan ottaa huomioon työn organisoinnin erityispiirteet ja päätyä työntekijöiden neuvottelemiin ja hyväksymiin prosesseihin. Lisäksi jatkuvassa muutostilassa oleva työn organisointi ei anna mahdollisuuksia hyväksyä kertakaikkisesti laadittuja sääntöjä, vaan edellyttää sitä vastoin jatkuvan tarkistusprosessin käynnistämistä, semminkin kun joustavuus työaikojen ja ennen kaikkea eri ammatinkuvien ominaisuuksien osalta on nykyään tukevasti juurtunut työmaailmaan niin julkisella kuin yksityisellä sektorilla.

3.4. Komissio korostaa, että uudistusprosessia on nopeutettava. Alue- ja paikallisviranomaiset ovat jo käynnistäneet uudistusprosesseja ja toivovat mahdollisuuksia tietojen vaihtoon voidakseen vertailla prosesseja ja siten oppia virkaveljiltään. Alueiden komitea pyytää Euroopan komissiota auttamaan ja tukemaan tällaista tietojen vaihtoa.

3.5. Alueiden komitea kiinnittää Euroopan komission huomion kilpailukyvyn ja tuottavuuden käsitteisiin, joiden merkitys ei ole sama alue- ja paikallisviranomaisille ja yrityksille. Paikallistason julkiset palvelut ovat keskeinen osa yhteisöelämää. Alue- ja paikallisviranomaisten on näin ollen sovitettava yhteen tuottavuus ja kansalaisten palveleminen sekä julkisen palvelun kilpailukyky ja jatkuvuus. Näin olleen alue- ja paikallisyhteisöjen ensisijaisia tavoitteita ovat palvelujen laatu ja niiden jatkuvuus, mikä ilmenee etenkin palvelupisteiden päivittäisenä aukioloaikana (aukioloajat ovat viime vuosina huomattavasti pidentyneet, sillä näin pyritään huolehtimaan mahdollisimman monien erityyppisiä työaikoja noudattavien kansalaisten tarpeista). Tästä syystä työnantajien, ammatillisten järjestöjen ja myös palveluiden käyttäjien välillä on oltava vuoropuhelua.

3.6. Alue- ja paikallisviranomaisilla on myös merkittävä tehtävä perhe- ja työelämän yhteensovittamisessa. Työnantajina ne pyrkivät noudattamaan tasa-arvopolitiikkaa ja harjoittavat jopa myönteistä syrjintää päällikkötason viroissa. Mutta myös alue- ja paikallisviranomaiset ovat usein vastuussa näiden palvelujen (toisista riippuvaisten henkilöiden hoito ja avustaminen) tarjoamisesta kaikille yhteisön työnantajille. Myös tässä niillä on kaksinkertainen tehtävä.

3.7. Alueiden komitea korostaa, että alue- ja paikallisviranomaiset ovat valmiit omaksumaan keskeisen roolin työn organisointia koskevan uuden lähestymistavan luomisessa. Ne suhtautuvat myönteisesti muutokseen, niinpä ne ovat jo ryhtyneet uudistusprosessiin ja neuvottelemaan ammatillisten edustajien kanssa toimialatasolla. Alueiden komitea toivoo, että Euroopan komissio ottaa alue- ja paikallisviranomaisten pitkäaikaisen työskentelyn tulokset huomioon. Komitea ehdottaa, että vihreässä kirjassa luotua ja tällä tiedonannolla jatkettua kuulemisprosessia jatketaan myös tulevaisuudessa, jotta etenkin sopeutumiskykyä koskevia eurooppalaisia politiikkoja voitaisiin kehittää.

Luxemburgin työllisyysstrategia

3.8. Alueiden komitea esittää uudelleen toiveensa, että alue- ja paikallisviranomaiset otetaan mukaan eurooppalaisen työllisyyspolitiikan muotoiluun ja että Euroopan komissio luo todelliset yhteistyö- ja kuulemisrakenteet. Alue- ja paikallisviranomaiset pyrkivät luomaan yhteistyötä alakohtaisen vuoropuhelun puitteissa, mutta ne toimivat myös liikkeellepanevina voimina aluetasolla. Ne nimittäin käyvät vuoropuhelua myös muiden kumppaneiden, palveluiden tarjoajien ja yritysten kanssa esim. julkisten työvoimapalveluiden kautta, jotka kehittävät yritysten työntekijöiden sopeutumiskykyä. Alueiden komitea suosittaa, että Euroopan työlainsäädännön kehitystä käsittelevä asiantuntijaryhmä jatkaa toimintaansa. Komitea toivoo myös voivansa käydä vuoropuhelua kyseisen ryhmän kanssa alue- ja paikallistason julkisten palveluiden uudistamisesta.

Tulevien toimien suuntaviivat

3.9. Alueiden komitea muistuttaa, että alue- ja paikallistason julkisella sektorilla on tiettyjä vahvoja, edellä esitettyjä erityispiirteitä, ja pyytää komissiota ottamaan ne huomioon.

3.10. Komitea myöntää komission korostaman tarpeen uudesta lähestymistavasta työn organisoinnin uudistamiseksi. Alueiden komitea toivoo kuitenkin, että komissio täsmentää oman näkemyksensä tästä uudesta lähestymistavasta. Alueiden komitea:

- suosittaa, että työmarkkinaosapuolille tarjotaan mahdollisuus keskustella tavoitteistaan ja menetelmistään Euroopan tasolla,

- korostaa, että komission on kunnioitettava sekä läheisyysperiaatetta että työmarkkinaosapuolten riippumattomuutta,

- pyytää nimenomaisesti komissiolta, että työmarkkinaosapuolten tekemät sopimukset liitetään työllisyyttä koskeviin suuntaviivoihin ja että kaikilla uudistusprosessiin osallistuvilla työmarkkinaosapuolilla on mahdollisuus osallistua työllisyyttä koskevien tulevien suuntaviivojen määrittämiseen,

- toivoo, että työmarkkinaosapuolten keskeinen asema tunnustetaan kokonaisuudessaan, niin toimialakohtaisesti kuin toimialojen välillä, ja että tämän tehtävän hoitamiseen osoitetaan keinot.

3.11. Tavoitteet: alueiden komitea korostaa, että alue- ja paikallistason julkisten palveluiden osalta työn organisoinnin uudistusprosessi on osa laajempaa, kaikille kansalaisille tarjottavien palveluiden uudistamisen ja parantamisen tavoitetta. Käyttäjien uusiin tarpeisiin vastaaminen edellyttää kahdentyyppistä joustavuutta:

- Joustava työaika, jotta julkisia palveluita voisi helpommin käyttää eri vuorokauden aikoina ja viikon päivinä.

- Joustavat työtehtävät, jotta voidaan vastata tiettyjen käyttäjäryhmien uusiin tarpeisiin (syrjäytyneiden avustaminen, kulttuurinen ja sosiaalinen yhteiskuntaan sopeuttaminen, uusien elinkeinojen kehittämisen tukeminen).

Paikallistasolla julkisten palveluiden uudistaminen liittyy muita aloja tiiviimmin työllisyysongelmaan. Suorituskykyiset paikallistason julkiset palvelut ovat tehokkaita työpaikkojen luojia paikallisyhteisöissä, vaikka julkishallinnon budjettipakotteet rasittavat työpaikkojen luomista julkisten palveluiden alalla. Paikallisten julkisten palveluiden työvoiman sopeutumiskyky vaikuttaa muihinkin suuntaviivoihin:

- Luodaan yritystoimintaa auttamalla uusia yrittäjiä ja huonoimmassa asemassa olevia ryhmiä perustamaan yrityksiä (esim. etnisten ryhmien, nuorten ja naisten tukeminen).

- Turvataan yhtäläiset mahdollisuudet tarjoamalla naisille ammatinharjoittamisen mahdollistavaa tukipalvelua.

3.12. Vaikka paikallistason julkisten palveluiden työsopimuksilla onkin selviä erityispiirteitä useissa jäsenvaltioissa, sopimuskehystä on kehitettävä suosimalla joustavuutta ja koulutusta, samalla kun taataan pitkällä aikavälillä julkisten palveluiden jatkuvuuden kannalta välttämätön turvallisuus.

3.13. Uusi tekniikka: uusi tekniikka koskee paikallistason julkisia palveluita sekä sisäisen käytön että kansalaisille tarjottavien palveluiden osalta. Uuden tekniikan käyttöönotto antaa mahdollisuuden hajauttaa kansalaisille tarjottavat palvelut ja tavoittaa syrjäseutujen asukkaat ja perifeeriset alueet, joilla on oikeus samaan palvelun laatuun kuin taajamien väestöllä. Alueiden komitea pyytää komissiota ottamaan uuden tekniikan sosiaalisen roolin entistä paremmin huomioon.

3.14. Tasa-arvo: paikallistason julkisten palveluiden työvoima on perinteisesti naisvaltaista. Alue- ja paikallisviranomaiset haluavat kuitenkin edistää naisten pääsyä johtaviin tehtäviin sekä tukea heitä yritystoiminnan käynnistämisessä.

3.15. Jäsenvaltioiden tehtävä: työllisyyttä koskevien suuntaviivojen ja kansallisten toimintasuunnitelmien osalta alueiden komitea pyytää komissiota lisäämään alue- ja paikallisulottuvuuden tuleviin suuntaviivoihin. Tämä mahdollistaisi vuoropuhelun työpaikkojen luomiseksi kolmen parhaiten toimivan tason välillä. Nämä tasot ovat:

- alue- ja paikallistaso, jossa työpaikkoja luovat aloitteet toteutetaan,

- jäsenvaltio- ja tietyissä tapauksissa aluetaso, jolla voidaan tukea aloitteita mukauttamalla myönteisesti lainsäädäntöä,

- Eurooppa-taso, jolla tulee jatkaa yllykkeiden antamista ja edistää kokemusten vaihtoa.

Ainoastaan näiden kolmen tason välisillä koordinoiduilla ja yhteisesti sovituilla toimilla tulee olemaan myönteinen ja kestävä vaikutus työllisyyteen ja elämänlaatuun.

3.16. Euroopan unionin tehtävä: alueiden komitea pyytää siis nimenomaan komissiolta alue- ja paikallisyhteisöjen edustajien ottamista mukaan perustettuun asiantuntijaryhmään alue- ja paikallisaloitteiden tukemiseksi. Alueiden komitea ilmaisee tyytyväisyytensä komission aikomukseen lisätä hyvien käytänteiden identifioimista ja niiden vaihtamista, edistää yhteistyötä sekä tukea vähemmän kehittyneitä aloja ja alueita, mutta komitean mielestä alue- ja paikallisviranomaiset on ehdottomasti otettava mukaan aiheisiin liittyviin pohdintoihin. Alueiden komitea muistuttaa käynnistäneensä aloitteen "Paikallistason työllisyystoimet", jolla pyritään takaamaan alue- ja/tai paikallistason sitoutuminen työllisyyttä koskeviin suuntaviivoihin. Komitea kehottaa komissiota sisältämään kyseisen aloitteen strategiaansa.

3.17. Useissa jäsenvaltioissa alue- ja paikallisyhteisöt ovat vastuussa tehtävistä, joista toisissa jäsenvaltioissa vastaavat yksityiset yritykset. Näitä yksiköitä tulisi kohdella tasa-arvoisesti hankkeiden rahoituksen suhteen.

Rakennerahastoja tulisi käyttää alue- ja paikallisyhteisöjen sekä myös yksityisten yritysten koulutus-, jatkokoulutus- ja muiden samanlaisten hankkeiden tukemiseen.

Komissio on nimittänyt Luxemburgin huippukokouksen pyynnöstä korkean tason asiantuntijaryhmän tutkimaan Euroopan unionissa mahdollisesti tapahtuvia teollisia muutoksia.

Vastaava ryhmä olisi perustettava tutkimaan Euroopan unionin julkisissa palveluissa tapahtuvia muutoksia.

4. Päätelmät: seuraavat vaiheet

4.1. Alueiden komitea ilmaisee tyytyväisyytensä komission ehdotukseen työmarkkinaosapuolten mobilisoinnista ja tukee parhaalla mahdollisella tavalla tätä strategiaa.

4.2. Alueiden komitean on erityisen huolissaan suuntaviivojen kehittymisestä ja toivoo, että Helsingissä kokoontuva Eurooppa-neuvosto ottaa alue- ja paikallisulottuvuuden huomioon. Komitea tukee komission kaikkia tämänsuuntaisia toimenpiteitä.

4.3. Alueiden komitea toivoo, että komissio laajentaa kuulemisprosessin koskemaan työn organisoinnin uudistamiseen liittyviä aiheita: etätyötä, tietoyhteiskuntaa, koulutusta ja yritysdemokratiaa.

4.4. Alueiden komitea kehottaa komissiota ottamaan seuraavissa vaiheissa huomioon erityisongelmat, jotka vaikuttavat syvästi työn organisointiin. Näitä ovat:

- väestön vanheneminen, mikä vaikuttaa työvoiman luonteeseen ja määrään sekä uudentyyppisiin palvelutarpeisiin.

- sosiaaliturvajärjestelmän tavoitteiden ja toimintamallien kehitys; sosiaaliturvan uudistaminen on välttämätöntä, mutta se ei saa heikentää työntekijöiden elintasoa ja elämänlaatua.

Bryssel 16. syyskuuta 1999.

Alueiden komitean

puheenjohtaja

Manfred DAMMEYER

(1) CdR 288/97 fin - EYVL C 64, 27.2.1998, s. 85.

(2) CdR 277/98 fin - EYVL C 93, 6.4.1999, s. 8.

(3) CdR 279/98 fin - EYVL C 51, 22.2.1999, s. 59-62.